钦定古今图书集成/理学汇编/学行典/第109卷 > 白虎通 > 《辟雍》
## 钦定古今图书集成/理学汇编/学行典/第109卷 > 白虎通 > 《辟雍》

天子太子诸侯世子，皆就师于外，尊师重先王之道
也。《礼》曰：“有来学者，无往教者也。”《易》曰：“匪我求童蒙，童
蒙求我。”《王制》曰：“小学在公宫南之左，大学在郊。”又曰：
“天子太子群后之太子，公卿大夫元士之嫡子皆造
焉。”父所以不自教子何为？恐渎也。又授之道，当极说
阴阳夫妇变化之事，不可父子相教也。师弟子之道
有三：《论语》曰：“有朋自远方来”，朋友之道也。又曰：“回也
视予犹父也。”父子之道，以君臣之义教之，君臣之道
也。